## Nuria Montes anuncia que la Generalitat donarà ajudes a onze projectes estratègics amb una inversió de 263 milions

*** Els projectes corresponen a sis companyies de València, quatre d’Alacant i una de Castelló
* La consellera demana a la societat “una reflexió sobre el futur de la central nuclear de Cofrentes per a prolongar la seua vida útil més enllà del 2030”
* Montes, que ha intervingut en el Fòrum Europa Tribuna Mediterráneo, assegura que durant estos primers quinze mesos de gestió el seu objectiu ha sigut “fer més amb menys”**

La consellera d’Innovació, Indústria, Comerç i Turisme, Nuria Montes, ha anunciat que els projectes estratègics d’onze empreses de la Comunitat Valenciana han sigut seleccionats per a rebre finançament de la Generalitat d’un total de vint-i-sis presentats.

Montes, que ha intervingut en el desdejuni informatiu Fòrum Europa Tribuna Mediterráneo, ha afirmat que “això és possible perquè hem multiplicat el pressupost de la Generalitat per a projectes estratègics quasi per cinc, i hem passat de 4 milions en 2022 a 19 milions per al període 2024-2026, ja que moltes de les iniciatives són plurianuals”.

“Els onze projectes estratègics que finançarem corresponen a sis de València, quatre d’Alacant i un de Castelló. Els seus noms, ha afegit la consellera, s’anunciaran a curt termini i estan vinculats a sectors de gran importància estratègica dins de les polítiques de sostenibilitat i fonts energètiques netes, aeroespacial i biosanitari. Calculem que tots suposaran una inversió total de 263 milions d’euros i la creació de quasi 1.000 llocs de treball”.

**El futur de la central nuclear de Cofrentes**

Nuria Montes ha aprofitat també la seua intervenció en el fòrum empresarial per a demanar a “tota la societat valenciana una reflexió sobre el futur de la central nuclear de Cofrentes i la necessitat de prolongar la seua vida útil, tal com ha explicat el president de la Generalitat, Carlos Mazón. Per a nosaltres es tracta d’una qüestió l’impacte i la importància de la qual es pot equiparar a l’ampliació del port de València o a la necessitat de portar aigua”.

La producció d’esta central nuclear, propietat d’Iberdrola, “suposa l’equivalent al 45 % de tota l’energia que necessita la Comunitat Valenciana i si deixa de funcionar en 2030, com està ara previst, implicaria l’emissió anual de 3 milions de tones de CO₂ a l’atmosfera”, segons ha detallat.

Per això, la consellera ha demanat al Govern d’Espanya “que faça que la seua política de tancament de plantes nuclears revertisca, ja que sense esta classe d’energia ara mateix no hi ha futur, i que s’alinee amb el que estan fent altres països del nostre entorn, com el Regne Unit, Bèlgica, Suècia o Suïssa, a on s’estan construint altres plantes nuclears o prolongat la seua vida útil”.

“La central nuclear de Cofrentes, ha afegit Montes, té una planta bessona als Estats Units que està en perfecte estat i la vida útil de la qual s’ha ampliat 20 anys més. Si ens quedem sense la producció de Cofrentes, no tenim fonts energètiques alternatives suficients per a cobrir eixe buit. La reflexió sobre el seu futur cal fer-la ja, perquè la decisió definitiva cal prendre-la també ja, no “*in extremis*; segurament en el 2026 i el 2027”.

**“Fer més amb menys”**

Durant la seua intervenció en el desdejuni organitzat per Nueva Economía Fórum, la consellera també ha destacat que en estos primers 15 mesos de gestió “el meu objectiu i el del meu equip ha sigut fer més amb menys. Ajustar pressupostos i més eficiència i eficàcia en la gestió. Un bon exemple és la posada en marxa del bo ‘Viatja +65’, l’objectiu del qual és incentivar la demanda turística interna de majors de 65 anys en els períodes de temporada baixa, i compensar així les deficiències del programa de l’IMSERSO.”

D’altra banda, Nuria Montes ha recordat que l’objectiu del seu departament, “que reunix totes les competències relatives a Indústria que en l’anterior període de govern del Botànic es repartien tres conselleries, un altre exemple de fer més amb menys, és que el pes de la indústria en el PIB de la Comunitat Valenciana torne a créixer i estar al voltant del 20 % del total.

A més, ha subratllat “la importància que tindrà l’Oficina Valenciana d’Inversions, el decret de creació de la qual està ja pràcticament fet i de la qual vull destacar, sobretot, la seua labor d’acompanyament des del primer minut i fins al final de les empreses que es decidisquen a invertir ací”.

“Una de les particularitats d’esta oficina, ha afegit, serà que cada projecte tindrà el seu propi *project manager*, una figura que exercirà la interlocució directa de les empreses amb tots els departaments de la Generalitat implicats. I tot això sense oblidar el que anomenem *after care*, és a dir, l’ajuda també en moltes altres gestions no directament empresarials, però sí molt necessàries, com ara la busca de vivendes, col·legis, etc.”.

Fecha: 16/10/2024